ΓΡΑΠΤΗ ΕΡΩΤΗΣΗ E-3084/98

υποβολή: Honório Novo (GUE/NGL) προς την Επιτροπή

(16 Οκτωβρίου 1998)

Θέμα: Δάνειο της ΕΤΕ προς την SONAE Επενδυτική SGPS S.A.

Το έντυπο ΕΤΕ ΕΙΔΗΣΕΙΣ (1-1998 αριθ. 96, ΙSSN 0258-2147) περιέχει κατάσταση των δανείων που χορήγησε η Ευρωπαϊκή Τράπεζα Επενδύσεων στην Πορτογαλία κατά το έτος 1997.

Στην κατάσταση των συμβάσεων που συνήφθησαν κατά το εν λόγω έτος με πορτογαλικούς οργανισμούς και ιδρύματα περιλαμβάνεται ένα δάνειο ύψους 50,3 εκατομμυρίων Ecu (ποσό κατά τι υψηλότερο των 10 δισ. εσκούδος) που χορηγήθηκε στην SONAE Επενδυτική SGPS S.A., μία από τις μονάδες με την μεγαλύτερη οικονομική και χρηματοδοτική δυναμικότητα που εδρεύει στην Πορτογαλία. Επιπλέον, η εν λόγω είδηση της ΕΤΕ προσθέτει ότι το εν λόγω δάνειο προοριζόταν για την κατασκευή ενός εμπορικού κέντρου στο Πόρτο.

Είναι γνωστό ότι η ΕΤΕ χορηγεί, κατά κανόνα, δάνεια με επιδοτούμενα επιτόκια τα οποία βαρύνουν τον κοινοτικό προϋπολογισμό, δηλαδή πληρώνονται από την τσέπη των φορολογουμένων.

Είναι επίσης ολοφάνερο ότι το χρηματοδοτούμενο πρόγραμμα εντάσσεται σε έναν τομέα που η αποδοτικότητά του είναι από τις υψηλότερες της οικονομίας της Ευρωπαϊκής Ένωσης και ωφελεί έναν όμιλο ο οποίος πόρρω απέχει από το να δύναται να θεωρηθεί ως "μικρή ή μεσαία επιχείρηση". Εξάλλου, υποθέτω ότι η απόφαση του ΕΤΕ θα έχει ληφθεί λόγω του ότι το σχέδιο SONAE υποστηρίχθηκε από την πορτογαλική κυβέρνηση.

Για τους λόγους αυτούς, ζητώ από την Επιτροπή να με πληροφορήσει τα εξής:

1. Πώς δύναται να αιτιολογηθεί η χορήγηση δανείου από την ΕΤΕ σε οικονομικό και χρηματοδοτικό όμιλο ο οποίος έχει όλες τις δυνατότητες να προσφύγει στους συνήθεις συμβατικούς όρους που προσφέρουν οι εμπορικές τράπεζες;

2. Η αίτηση χρηματοδότησης της SONAE για την κατασκευή ενός εμπορικού κέντρου στο Πόρτο έχει ήδη λάβει κάποια οποιαδήποτε ενίσχυση από την πορτογαλική κυβέρνηση;

3. Θεωρεί η Επιτροπή ότι το χορηγηθέν δάνειο εντάσσεται μεταξύ των στόχων της Ένωσης στους οποίους η ΕΤΕ έχει ως αποστολή να συμβάλει;

Απάντηση του κ. de Silguy εξ ονόματος της Επιτροπής

(15 Ιανουαρίου 1999)

Το δάνειο χορηγήθηκε σύμφωνα με τις συνήθεις διαδικασίες της Ευρωπαϊκής Τράπεζας Επενδύσεων (ΕΤΕ), οι οποίες περιλαμβάνουν τη γνωμοδότηση του κράτους μέλους στο οποίο θα υλοποιηθεί το έργο, και το επιτόκιο δανεισμού βασίστηκε στο κόστος χρηματοδότησης συν ένα περιθώριο για την κάλυψη του λειτουργικού κόστους. Δεν ενέχονται επιδοτήσεις ούτε και στήριξη από τους πόρους του κοινοτικού προϋπολογισμού.

Σύμφωνα με τα στοιχεία που διαβιβάστηκαν στην Επιτροπή από την ΕΤΕ, τα δυο εμπορικά κέντρα που συγχρηματοδοτούνται με το δάνειο της ΕΤΕ βρίσκονται σε περιοχές του στόχου 1. Η περιφερειακή ανάπτυξη αποτελεί μια από τις βασικές προτεραιότητες της αποστολής της ΕΤΕ (άρθρο 198 Ε σημείο α της συνθήκης ΕΚ). Επιπλέον, το σχέδιο έχει άμεσες θετικές επιπτώσεις από πλευράς απασχόλησης (εκτιμάται ότι θα δημιουργηθεί το ισοδύναμο των 5000 θέσεων πλήρους απασχόλησης στα δυο εμπορικά κέντρα) και θα συμβάλει στον εκσυγχρονισμό του τομέα των λιανικών πωλήσεων στην Πορτογαλία, που σήμερα υστερεί έναντι των περισσότερο προηγμένων αγορών. Οι νέες υποδομές θα ανταποκρίνονται στα πρότυπα ζήτησης που απαιτούν οι φορείς παροχής εξειδικευμένων προϊόντων και υπηρεσιών όταν εισέρχονται σε νέες αγορές, ενισχύοντας με τον τρόπο αυτό την πολιτική της ενιαίας αγοράς. Με την τόνωση του ανταγωνισμού, τα εμπορικά κέντρα θα διευκολύνουν την πρόσβαση σε ανταγωνιστικές τιμές σε διεθνώς διαθέσιμα προϊόντα, προσφέροντας με τον τρόπο αυτό οφέλη για τους καταναλωτές.